Datasets:

ELRs
/

Ewondo_Bible

Dataset card Data Studio Files Files and versions Community

Split (1)

train · 16.8k rows

text stringlengths 1 6.45k
ńdɔ̄ fə̄ ábə wa bə́ ngásɔm məkǐ bəprofɛ́d ai émá míḿfúfúb ai ébá bə́sə̄ bə́ ngátsígiban á sí ndon.
Á mvús hālá, ńdɔ mə ngáwóg dzóm anə́ éngongǒm éfufɔ̌ŋ bod, á yób, bə́ dzô nâ: “Álelúya ! Akodé ai dúmá ai ngul byáwōge ai Zambá wāā.
Amú etsîg ǹtól dzíé é nə̄ sósōó ai bə́bə́lá. A tsíg ǹtól Ngɔn miǹdzɔ́gɔ yǎ ā bɔlɔgɔ sí ai ebamba dzíé; a kunú məkǐ bítúgā bíé.
Ńdɔ̄ bázu bǎd dzó éyɔ̄ŋ bɛ̄ɛ nâ: “Álelúya ! Owé, otsídā édīgī dzíé wābɛ́d á bisəb bisəb !’’
Ńdɔ fɔ́ɔ́ miǹnǒm mí bod məwóm mə́bɛ̄ ai mínyi ai tsíd ényi bə́ ngábúdubu ai məsú á sí bə́ ngálugu Zambá yǎ á tɔá á étɔ̄á ńtōmba, bɔ́ nâ: "Amɛn, Álelúya !"
Ńdɔ kíŋ ē ngāsɔ́ á étɔ̄á ńtōmbā nâ: "Lǔgán Zambá wāān mínā bə́sə̄ yā myāsyé nyē tɔ bɔ́ngɔ́ tɔ bənyia bódo."
Ńdɔ mə ngáwóg édǔŋ é tɔ̄á və anə́ édǔŋ ńkundǎ bǒd yā ó nə́ təge ai aláŋá, é fulugan ai edǔŋ məsog mə́ máŋ, anə́ mvám m̀bə̂ ngul zə̌ yaŋ; bə́ yédegan nâ: "Álelúya ! Amú ā nɔ̄ŋ édzōē dzíé á mɔ́, Ǹtí Zambá ǹdzóē bísə.
Ńtāān, bǐ fǒn fə bǐ kaŋ Zambá amú ábōg álúg Mān Ńtómbā á dī á suli yǎ! M̀bɔ́m ó man yǎ bɔ̄d nyāngá nyangá
a ḿbələ yǎ ngul yə ábɔ̄d áfǐb ndɔ́mbɔ̄ yā láfum á fūūm !" Afǐb ndɔ́mbɔ̄ á nə míḿbəmbə mim̀bɔán mim̀fúfúb.
Éngəlɛs m̀bɔ́g nyé ai ma nâ: “Tilíg ! Mvɔ̌m ai ébá bə́ ngābandá ábōg álúg Mān Ńtómbá ! » A dúgán fə ma kǎd naa: Bibúg bí Zāmbá émēn bīlí.
Ńdɔ̄ á fɔ́ɔ́ mə̄ ngálaban ai məbɔ́ŋ á məkǒl móé ā sī nə́ malugu nyé, dá ńdɔ a dzó ai ma nâ: "Kǒkōá, tə wabɔ nálā, maa mə nə̌ fə zəzə etúga bísíé ású dóe ai ású é bə̄bə́nyɔ̄ŋ yā bə́ nə́ bəbɔɔlɔ bə́ Yésus. Zambá étām énye wǎyəan lugu. Ebɔɔlɔ̌ Yésus é nə ǹsísīm yā ékūli mam. Mədɔ mə́ Məsías
Ńdɔ mə ngáyén yób á yô, m̀fúm ékabilí ó vámá fɔ̄ɔ̄; é mod á ngábə́ bədə́ dzɔ̄ á yób ā ngābə́ dzwé nâ: "Afidí" ai "Bə́bə́lá" a tsíg ńtól ńdɔ̄ fə ǎ bɔ bitá á sósōó.
Mís móe mə́ ngábə́ yōŋo anə́ miǹkabag mí ndóan a ngábə́ bə́gə́ ábuí míńtóm á ńló, a bəgə́ fə̄ dzwé yǎ mod m̀fə́ ā yəmə̌ kig səsalá və nyémēn étām.
É kód á ngábə́ bə́gə́ ē ngábə́ məkǐ məkǐ. Dzwé díé á ngábə́ naa Ebúg Zāmbá.
Miǹkunda bítá yā yób mí zaa myâtoŋ nyé á mvús, mí bə̄bə̄dán á mīḿfūm bikabilí, mī bə̄gə́ áfǐb ndɔ́mbɔ́, á fumu, təge vəgan ai dzóm.
Ǹdzɔmbɔ ókəŋ bítá məyɔ mə́bɛ̄ ńdzəbán ǹdzəbán ó kwî nyé ânyǔ, nə́ á dzīī wá bə̄háídɛn; énye ǎ yī bɔ́ dzóe ai ǹtúm ékie; énye ǎ tsɔ́ wɔ̂n yǎ ḿbə̂ olún Zāmbá ǹdzóe byə́m bísə.
Dzwé á nə̄ nyé ńtilán á éwɔ̄man ai m̀kpélan âbɛ nâ: Ǹkúkúmá míńkúkúmá, Ǹtí bətí.
Ńdɔ̄ fə mə ngáyén éngəlɛs a tə́lə̄ á ńlō dzóbo, a yédegan ánɔ̄n ásə̄ láyə́lə̄ á yób étēdē nâ: "Zǎn, mǐ zu tɔbɔ á ndám bidí Zambá.
Myǎyi ngə́bǎn miǹson míńkúkúmá ai miǹson bə́dzōē bəzitíma, ai miǹson mí zīngí, ai miǹsǒn bikabilí ai bəwúlu bikabilí, ai miǹsǒn mí bod bə́sə, tɔ bətí, tɔ bəlɔ̌, tɔ zəzə̌ bod, tɔ mim̀faŋ mí bod !"
Ńdɔ mǎzu yén Tsíd ai miǹkúkúmá yā sí ai miǹkunda bítá myábán yā mí ngáman kóǎn nə́ myālúman bitá ai Ǹwulu ekabilí ai ǹkunda bítá wóé.
Dá, ńdɔ̄ bə́ ngábi Tsíd, ai profɛ́d mədugán ényɔ́ yǎ ā bɔɔ biyə̌ŋ bí mam ású ḿfí Tsíd; mam mə́tē ḿmɔ̄ mə́ bɔɔ nâ é bod bə́ ngánɔŋ ndəm Tsíd ai ébá bə́ lugu evəgələ dzíé bə́ dími zěn, ńdɔ̄ bə́ ngánɔŋ bɔ́ bə́sə̄ bə́bɛ̄ bə́ wōá bɔ̄ bə́ və̄ə̄ á ébē ndóǎn yā é yóŋo ai sulfûr.
Ébá bə́sə̄ bə́ ngálígi bə́ ngáman wêban ai okəŋ bítá Ńwulu bikabilí, yā ó kwî nyé ânyu; ńdɔ anɔ̌n á ngáman dzyé ai ǹkɔ́mán miǹson myábán.
Ńdɔ mə ngáyén anə́ éngəlɛs a sɔ́ á yób, a bələ́ bidiigǎ yā tolendǒŋ á mɔ́ ai mod ngɔ́kɔbɔ.
A və́ə́ fɔ̄ɔ̄ dzómō Nyóé kobá mɔ́, Ngáŋ Mə̄dzâ, yǎ bálóē fə̄ nâ Ǹtótómó, eyɔŋ ziŋ Sátan, a fɛdə̄ nyē á mə̄súŋ mim̀bú ákūda.
A fə́bə́lə́ nyē á tolendǒŋ, a fɛdə̄ ḿbɛ̄ ai məgoŋ nə́ a zǎ bād kə́ a sógolo məyɔŋ, a kələ kwí á tâŋ mim̀bú ákūda m̀bɔ́g. Á mvús hālá, bə́ bɔ̄ anə́ bâtii nyé mān étun ábǒg.
Ńdɔ̄ fə mə ngáyén bod bə́ tɔ̄tɔ̄án á bitɔ̄á míńtómba; bə́ mān bɔ və́ ngul yə átsīg mə̄dzó. Ńdɔ mə ngáyén mīńsísīm mí é bod bə́ ngátsíg mīńló, ású yə̄ nâ bə́ ngáməm Yésus ai nâ bə́ ngáyə́bə Ebúg Zāmbá; mə yénə́ fə miǹsísīm mí é bod bá ndzí kig lugu Tsíd, tɔ evəgələ dzíé, á bá ndzí kig kpəlebǎn mvāŋ dzīé tɔ ásū tɔ á mɔ́. Ńdɔ bod bə́tē bə́ ngádugan bi ényiŋ, bə́ ngadzóe fǔfulu ai Krǐstus á tâŋ mim̀bú ákūda m̀bɔ́g.
Bə́wú bəvɔ́g bə́ ngálaŋan təge vəbə a kələ kwí á zuli akúda mim̀bú. Ákwí lə́ sɔŋ ósū dīlí.
Bə́ nə mvɔ̌m bə́ tɔá fə mim̀fúfúb, ébá bánɔŋ ngab ákwí lə́ sɔŋ ósū, amú áwú bɛ̄ɛ lâyǐ kig bɔ́ bǎd namba, bâyi bɔ̌ bəfada bə́ Zāmbá ai bəfada bə́ Krīstus; bâyi bi édzōe fǔfulu ai Nyé á tâŋ akúda mim̀bú. Ódɔ̄ mvúa ai Ǹkād mvúa
Ǹnyie anə́ ákūda mim̀bú ā yi lod, ńdɔ̄ báyi kúlī Sátan á mim̀bog míé,
ǎ ngakə a bɔlan məyɔ̌ŋ yā mə̄búg mə́ sí mə́nyi Gôg ai Magôg, a mǎn mɔ tógan ású bítá, etítíb anə́ ńsə̄lə̌g yā ńtság máŋ.
Ńdɔ̄ bə́ ngátsaman ai ǹgúmā ńnam ósə bə́ mān dili ńkān bítá míḿfúfúb tɔ ǹdindíŋ Tísɔn. Dá ńdɔ̄ ndóan é ngásɔ́ á yób e mǎn bɔ dígi.
Ńdɔ̄ Sátan, ǹwɔn bod á ngáwoaban á ébē ndóan ai sulfûr a kə́ kɔ́b Tsíd ai profɛ́d mədugán; ńdɔ̄ á éndə́gə́lə́ dzábá yáyi tɔbɔ ai alú ai amǒs á bisəb bísəb. Ǹtól Məyɔŋ
Á mvús tě, mə yénə́ mod etɔá ńtómbā, é fumu; yób ai sí bí mān dzɔ kódō á mís, tə̌ fə yə̌m nə́ dzóm é ngábə́ hā.
Ńdɔ mə ngáyén bə́wú, tɔ mim̀fǎŋ mí bod, tɔ zəzə̌ bod, bə́ tə̄lə̄ osū étɔá ńtómbā. Ńdɔ̄ bə́ ngásɔ́ ai bəkálara, bə́ mān kúi; bə́ kúí fə̄ kálara m̀fə́ hā, kálara enyiŋ. Bəwú bə́ ḿbə̄lə́ hḿ ńkad ai é mam bə́ ngábɔ, á bə́ ngáman til á bə̄kálara.
Máŋ mə́ ngawoa é bod bə́ ngáwú étē á kíníŋ, Awû bân Tolendǒŋ bə́ ngadúgan éḿbābán; mod ósə ǎ ngatɔ́ŋ ndɔ́ŋ yǎ nyɔ́l dzīé.
Awû bân Tolendǒŋ bə́ wōábán ébē ndóan, ébé ndóan dzí ńdzɔ é nə́ awú bɛ̄ɛ.
Ényɔ́ ósə̄ bá ndzí kig yén dzwé á kálara enyiŋ, bə́ wōá nyē ébē ndóan.
Ńdɔ mǎzu yén ḿkpámáŋ yób ai m̀kpámáŋ sí, amú yób kōbá ai sí kobá bí ngádzáŋ, tɔ máŋ təgě fə ai mɔ́.
Mə ńtâ m̀fúfúb dzāl, m̀kpámáŋ Yērúzalɛm ó sɔ̂ á yób ábə Zambá, ǹdzamán ǹdzamán, anə́ é mīníngá ā hə́ dzaman émēn ású ńnóm.
Ńdɔ mə ngáwóg kíŋ ē tíege á étɔ̄á ńtōmba, e yédegan nâ: "Étɔbɔgɔ Zambá á tɔá ai bod ńdzɔ̄ dzí. A yi lóŋ mvóg á zāŋ dzábán; bâyi bɔ Áyɔŋ díé éyɔ̌ŋ tē Zambá yǎ á tɔá ai bɔ́ ā yi bɔ̌ Zāmbá wābán.
A yi bɔ́ mǎn tǐl bībə́gē á mís, awú lâyi man á mááŋ tɔ miǹyón tɔ́ miǹtad, tɔ miǹdzǔg təgě fə ai dzyá, amú ǹnomó sí ā mān yǎ.
Á mvús vālá, ńdɔ̄ Ényɔ́ yǎ á tɔá á étɔ̄á ńkúkúmá á ngābódo ǹkɔ́bɔ, nyé nâ: "Ma nyɔ́ māzu vəŋan dzóm ésə m̀kpámáŋ. A dúgán fə kɔ́bɔ́ naa: Tilíg ! Bíbúg bī bí nə̄ bə́bə́lá.
Nyé ai ma nâ: Á man yǎ, Mǎ mə̄ nə́ Álə́fa ai Oméga, Mətádí ai Məmaná; é mod a wóg ékódé, mǎ māyī nyé və̄ mə̄ndím yā étam ényiŋ, á zəzə, təge yân.
Ngáb zingí nyīlí. Mayi bɔ̌ Zāmbá wōē, nyé a ńtɔ̄a mɔ́n wama.
Dá, miǹwówɔ̄ŋ mim̀vomvól, miǹtótóm, bəwé bə́ bod, bod bə́ éboe, miǹgəngáŋ, bəlugǔ bivəgələ, bǒd miǹnǎl bə́sə fɔ́ɔ́, ngab dzabán e nə́ ébē ndóan ai sulfûr: áwú bɛ̄ɛ dílī.Ḿkpámáŋ Yērúzalɛm, etɔá míḿfúfúb
Ńdɔ fɔ́ɔ́ éngəlɛs m̀bɔ́g yǎ bēngəlɛs zamgbál yā bə́ ngábə́ bələ́ kɔ́b zamgbál é tɔ̄á ńdzyēán ai bində́gə́lə́ zamgbál, á ngāzu ma kǎd naa: "Zǎ mə́ lə́dē wa m̀bɔ́m, mīníngá Mǎn Ńtómbá"
Ńdɔ fɔ́ɔ́ éngəlɛs a ngábódo ma á ńsīsīm, a bɛ́də́ ai ma á mod ǹkǒl, á yób étē, ńdɔ a ngálə́de ma m̀fúfúb édzə̂dzalá Yērúzalɛm, yǎ ā suzu á yób ábə Zambá.
A bələ́ dúmá Zāmbá; m̀fyɛ wóé hə anə́ é mvɔ̄d yādaŋ día, hə anə́ ákɔ́g ládaŋ fyɛ, lə́ sána hə anə́ éyɛ̄n.
Ongóla yǎ étē á ngābə́ mod m̀fim a tɔá á yób étē, a bələ́ mīm̀bɛ̄ áwôm ai míbɛ̄; běngəlɛs awôm ai bə́bɛ̄ bə́ tə́lə̄ á mīḿbɛ̄, mim̀bɛ̄ míbēn mí tɔ̄á ńtilán mwé mə́ndá mə́ bɔ́n bə́ Ísraɛ̂l awôm ai bə́bɛ̄.
Á mə̄kwí mə́ dzób, mim̀bɛ́ mílɛ́, ḿfág yǎ á ńnam ákoe, mim̀bɛ́ mílɛ́, ḿfág yǎ á ńnam á ńkyɛ, mim̀bɛ́ mílɛ́, á mə̄yímbī mə́ dzób, mim̀bɛ́ mílɛ́.
M̀fim óngóla yǎ édzə̂dzalá ó ngábə́ ńlōŋán á bod məkɔ́g á yób, məkɔ́g áwôm ai mə́bɛ̄, mə́ tɔ̄á ńtilán ai mwé mə́ Ápóstɛl bə́ Mān Ńtómbá áwôm ai bə́bɛ̄.
Ényɔ á ngābə́ kɔ́bɔgɔ ai ma á ngábə́ bələ́ ńtúm mvɔ́d á mɔ́ éńgɔ̄ ǎ vəgə ai wā Tísɔn, ai mim̀bɛ́ yā étē ai mim̀fim mí óngóla.
Ǹtíé ai ndam yǎ Tísɔn tě bí ngábə́ dzam də́dā, ńdɔ̄ á ngávə́g dzɔ ai ǹtúm wóé e kwíí bəstâdə[1] tóyína awôm ai ébɛ̄, tɔ ńtíé tɔ ndam, tɔ m̀bɛ́dán yǎ yób bísə̄ bí ngábə́ və ńtíé m̀bɔ́g.
Ńdɔ̄ a ngávə́g mim̀fim mí óngóla, mí kwí mongolo mə́ mɔ́ ńtɛd ai məwóm mə́nyi ai mə́nyi, m̀vəgán éngəlɛs ó ngábə́ éví bod bákab bəlan ai wá.
Mim̀fím mí mí ngábə́ ńlōŋán ai yáspa, Tísɔn ébēn é tɔ̄á və mvɔ̄d mvɔ̄d e yénége á ngén ngén ngén a nə́ éyén.
Bibé mim̀fim bí ngábə́ bə́gə mə̄kɔ́g mə́ nyāngá məkyaí məkyaí: ńlɔŋ ósū yáspa; ńlɔ̄ŋ bɛ̄ɛ, safîr, ńlɔ̄ŋ lála kaləsedonía, ńlɔ̄ŋ nyina, maragáda,
ńlɔ̄ŋ tána sardónia, ńlɔ̄ŋ saməna korənalína, ńlɔ̄ŋ zamgbála krisolíta; ńlɔ̄ŋ mwomo berîl; ńlɔ̄ŋ ébulu, topáza; ńlɔ̄ŋ áwômo, krisoprâsa; ńlɔ̄ŋ áwômo ai m̀bɔ́g yasíńta; ńlɔ̄ŋ áwômo ai bɛ̌, ametísta.
Mim̀bɛ́ awômo ai míbɛ̄ mí ngábə́ mətabí, atabí dá á tɔá ńgúmā ḿbɛ́; ǹsəŋ Tísɔn ó tɔ̄a və mvɔ́d mvɔ̄d, ó fyɛgɛ anə́ kristâl.
Á dzāl étē wē, ma ndzí kig yén tə́mpɛl: amú Ńtī Zambá ngul mə́sə bân Mǎn Ńtómbá ḿbɔ̄ bə́ nə́ tə́mpɛl yǎ étē.
Dzǎl tē láyāŋǎn kig nâ ńló dzóbo tɔ ngɔn bí fyɛ dɔ́, amú dúmá Ńtí lâfyɛ dɔ́; Mǎn Ńtómbá ńnye a nə́ álāmbā yā étē.
Məyɔŋ mâyi wulu á ḿfyɛ wóé, ńdɔ̄ fə miǹkúkúmá yā sí myǎyi nyé sɔ́ və̄ bīfái.
Mim̀bɛ́ míé myâyi laŋan mí yô ai ámǒs amú alú lâyǐ kīg fə bɔ.
Bə́ ngázu hḿ nyé və́ bīfái ai akúmá yā miǹnam.
Eki é dzóm é nə́ éboe təge nyíǎn ·wē, tɔ é bod bábɔ abé, mətóm ai miǹnǎl dzam də́dā; səsalá fɔ́ɔ́ hə ébá mwé mábán mə́ nə́ ńtilán á kálara enyiŋ Mǎn Ńtómbá.
Ńdɔ fɔ́ɔ́ éngəlɛs a ngálə́de ma, mod oswé məndím mə́ ényiŋ, ó fyɛ anə́ éyēn, ó kwî êtɔá ńtómba Zāmbá ai Mǎn Ńtómbá ā sī.
Á zāŋ ǹsəŋ ai á zāŋ binam bí óswé bíbɛ̄, elé ényiŋ é tə́lə, élé dzī yāwúm biyɔŋ awôm ai bíbɛ̄: á ngɔn ésə, yáwūm bibumá. Kíé dzíé é bɔɔ məyɔŋ mvɔí.
Bâyǐ kig bǎd kūb mod amalá á dzāl tē. Etɔ̄á ńtómbā Zāmbá ai Mǎn Ńtómbá yâyi tə́bə̄ étē, ńdɔ̄ fə bəsíé bə́ Zāmbá bâyi syé hālá;
bə́ fɔmbɔgɔ asú díé, dzwé díé á bāā bɔ̄ á mvɔ̄m asú.
Alú lâyǐ kīg bǎd bɔ: bâyǐ kig bǎd yáŋan, tɔ ai alámba, tɔ ai m̀fyɛ, amú Ǹtí Zambá émēn a yi bɔ́ fyɛ, ńdɔ̄ fə̄ bâyi bi édzōē á bisəb bisəb. Məlúí
Éngəlɛs nyé ai ma nâ: « Ńkɔ́bɔ̄ nyú ó sə́ kig ǹkɔ́bɔ̄ mədugán, ó nə ǹkɔ́bɔ̄ bə́bə́lá; Ǹtondôbə, Zambá miǹsísīm bəprofɛ́d, ā lóm Éngəlɛs woé, naa á lə́de bəsíé bóé é mam mázu bɔɔban mə́lú yā yób mā.
Ńdɔ̄ á, ma nyɔ́lɔ mǎzu təge tigibi. Mvɔ̌m fɔ̄ɔ̄ ai ényɔ́ ā nyie bíbúg bí profɛ́d yā é kálara nyɔ́.»
Ma, Yohánɛs, mə ngáyén é mam mə́sə má, mə wógó fə̄ mɔ́; á man mə ngáman wóg bíbúg bī, mə mǎn fə yén bíyə̄ŋ bí mam bí, ńdɔ mə ngáku éngəlɛs yǎ á ngálə́dē ma é mam mə́sə̄ má á məkǒl ā sī mə̌ ngálugu nyé.
Dá, ńdɔ̄ a ngádzó ai ma nâ: "Kǒkōá, tə wabɔ nálā, maa mə nə̌ fə zəzə m̀bɔ bísíé ású dóé ai ású bə̄bə́nyɔ̄ŋ bəprofɛ́d ai ébá bábaala bíbúg yā é kálara nyɔ́. Zambá étām énye wayəan lugu."
Ńdɔ̄ fə a dúgan dzó ai ma nâ: "Tə wasɔli bíbúg bí profɛ́d yā é kálara nyɔ́, amú ábǒg á ngasúbu yǎ.
Mod ebom kama á kə̄lə́ ebom kamá dzíé ósū, mod eboe á bɔ̄lígī nyémēn və m̀bɔlán; m̀bəmbə mod nyé ā bɔɔ və m̀bəŋ wóé, m̀fúfúb mod ó būbūlu á fɔ̄ɔ̄ fûban.
Ma hḿ nyɔ mə̌ ngazu yǎ, mazu yân ai mod ósə á ésīē dzíé.
Mǎ mə̄ nə́ Álə́fa ai Oméga, é mod Osú ai é mod Mvúa, Mətádí ai Məmaná.
Mvɔ̌m ai ébá básob biyé byábán á məkǐ mə́ Mān Ńtómbá; ngul dzabán ē tǐ á élé yā yávə́ ényiŋ, bâyi nyían á mīḿbɛ́, bə́ ngazu kwí édzə̂dzalá.
Á ńsəŋ: mvú, mingəngáŋ, bod bə́ mvid, bəwé bə́ bod, bəlugǔ bivəgələ ai ébá bə́sə bábɔ ábé, ébá bátag éyɔŋ bákad miǹnǎl !
Ma Yésus, mə ngálóm éngəlɛs wam nə́ á zu bɔɔlɔ é mam má á mə̄ndá mə́ Zambá. Mǎ mə̄ nə́ ńnóm ńkǎŋ yā mvɔŋ bod Dávid, otítiě yā wáfyɛ ai məléndē mə́ kídí.
Ǹsísīm bân m̀kpámáŋ Ḿbɔ́m bákɔ̄bɔ̄ nâ: «Zǎg ». É mod a wóg bíbúg bī a yəan kɔ́bɔ̄ naa: «Zǎg »; É mod a wóg ékodě á zāāg. É mod ǎ diŋ, á zāāg, á zu nɔ̌ŋ mə̄ndím mə́ ényiŋ á zəzə.
Mǎ, makad é mod ósə a wóg bíbúg bí profɛ́d yā é kálara nyɔ́ naa é mod á ngábəde dzóm á yób étē, Zambá nyé a bədege nyé á ńló bíndə́gə́lə́ bísə̄ yā bálɛ̂ á é kálara nyɔ́.
É mod nyé a ngávaí dzóm á bíbúg yā é kálara profɛ́d nyɔ́, Zambá nyé a vaaga ngab dzíé á élē ényiŋ ai á ḿfūfúb Tísɔn yā bálɛ̂ á é kálara nyɔ́ !"
Ényɔ̄ ā bɔɔlɔ é mam má a dzó nâ: « Mə̌ ngazu hḿ yǎ fɔ̄ɔ̄». Amɛn. Zǎg, ǎ Ńtī Yēsus !
Grǎsia Ǹtí Yésus á tɔ̄bɔ́gɔ́ ai mínā bə́sə ! Amɛn. [1] Stâdə m̀bɔ́g á nə bəméda ǹtɛd ai bəméda məwóm mwom .

Subsets and Splits